Document ID: 32006R0590

KOMISIJAS REGULA (EK) Nr. 590/2006
(2006. gada 12. aprīlis),
ar ko groza Eiropas Parlamenta un Padomes Regulas (EK) Nr. 998/2003 II pielikumu attiecībā uz valstu un teritoriju sarakstu
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2003. gada 26. maija Regulu (EK) Nr. 998/2003 par dzīvnieku veselības prasībām, kas piemērojamas lolojumdzīvnieku nekomerciālai pārvietošanai, un ar kuru groza Padomes Direktīvu 92/65/EEK (1), un jo īpaši tās 10. un 21. pantu,
tā kā:
(1)
Regulā (EK) Nr. 998/2003 noteikts to trešo valstu un teritoriju saraksts, no kurām, ievērojot zināmas prasības, var tikt atļauta lolojumdzīvnieku pārvietošana uz Kopienu.
(2)
Regulā (EK) Nr. 998/2003, kurā grozījumi izdarīti ar Komisijas Regulu (EK) Nr. 592/2004 (2), ir noteikts trešo valstu pagaidu saraksts.
(3)
Minētajā pagaidu sarakstā, kurā grozījumi izdarīti jau vairākas reizes, iekļautas trešās valstis un teritorijas, kurās nav trakumsērgas, un trešās valstis un teritorijas, attiecībā uz kurām konstatēts, ka risks trakumsērgas ievazāšanai Kopienā, pārvietojot lolojumdzīvniekus no šīm trešām valstīm un teritorijām, nav augstāks par risku, kas saistīts ar pārvietošanu starp dalībvalstīm.
(4)
Saskaņā ar Bosnijas un Hercegovinas un Bulgārijas sniegto informāciju rodas pārliecība, ka risks trakumsērgas ievazāšanai Kopienā, pārvietojot lolojumdzīvniekus no šīm valstīm, nevarētu būt augstāks par risku, kas saistīts ar pārvietošanu starp dalībvalstīm vai no Regulā (EK) Nr. 998/2003 jau uzskaitītajām trešām valstīm. Tādēļ šīs trešās valstis ir jāiekļauj trešo valstu un teritoriju pagaidu sarakstā, kas noteikts Regulas (EK) Nr. 998/2003 II pielikuma C daļā.
(5)
Skaidrības labad Regulā (EK) Nr. 998/2003 noteiktais valstu un teritoriju saraksts ir pilnībā jāaizstāj.
(6)
Tādēļ attiecīgi jāgroza Regula (EK) Nr. 998/2003.
(7)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 998/2003 II pielikumu aizstāj ar šīs regulas pielikumu.
2. pants
Šī regula stājas spēkā divdesmitajā dienā pēc dienas, kad tā publicēta Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 12. aprīlī

Labels: 8
6